# Rámcová dohoda

na zabezpečenie služieb stravovania prostredníctvom stravných poukážok uzavretá podľa § 269 ods. 2 a § 409 a nasl. zákona č. 513/1991 Zb. Obchodný zákonník v znení neskorších predpisov a §83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

(ďalej len „**Dohoda**“)

**Článok I**

**Zmluvné strany**

* 1. Odberateľ:

Obchodné meno: **Národná transfúzna služba Slovenskej republiky**

Sídlo: Ďumbierska 3/L, 831 01 Bratislava

Štátna príspevková organizácia zriadená Zriaďovacou listinou MZ SR č. 003775-4/2003 zo dňa 02.12.2003

IČO: 30 853 915

DIČ: 2021764371

IČ pre DPH: SK2021764371

Bankové spojenie: Štátna pokladnica

č. účtu: SK65 8180 0000 0070 0019 8493

Štatutárny orgán: Rada riaditeľov

Ing. Renáta Dundová, MBA, generálna riaditeľka

MUDr. Nataša Chovancová, medicínska riaditeľka

Osoba oprávnená na rokovanie

vo veciach zmluvy:

v technických veciach:

Telefón:

E-mail:

(ďalej len „**Odberateľ**")

* 1. Dodávateľ:

Obchodné meno:

Sídlo:

Telefón, e-mail:

Štatutárny zástupca:

Osoba oprávnená na rokovanie

vo veciach zmluvy:

v technických veciach:

Bankové spojenie:

č. účtu:

Registrácia:

IČO:

IČ DPH:

(ďalej len „**Dodávateľ**“)

(Odberateľ a Dodávateľ spolu ďalej ako „**zmluvné strany**“ alebo jednotlivo ako „**zmluvná strana**“)

**Článok II**

**Predmet Dohody**

* 1. Predmetom tejto Dohody je záväzok Dodávateľa zabezpečiť a dodať Odberateľovi stravovacie poukážky, ktoré slúžia na zabezpečenie stravovania zamestnancov Odberateľa a iných osôb (darcov krvi a plazmy) v stravovacích zariadeniach zmluvných partnerov Dodávateľa v súlade s § 152 zákona č. 311/2001. Z. z. Zákonník práce v znení neskorších predpisov, a to za podmienok uvedených v tejto Dohode.
  2. Odberateľ sa zaväzuje za dodané stravovacie poukážky slúžiace na zabezpečenie stravovania zamestnancov Odberateľa a iných osôb (darcov krvi a plazmy) v stravovacích zariadeniach zmluvných partnerov Dodávateľa zaplatiť Dodávateľovi dohodnutú cenu za podmienok uvedených v tejto Dohode.

**Článok III**

**Stravovacie poukážky**

* 1. Dodávateľ sa zaväzuje dodať stravovacie poukážky pre zamestnancov Odberateľa v nominálnej hodnote **4,00 EUR** v predpokladanom počte kusov 230 000 a stravovacie poukážky pre iné osoby (darcov krvi a plazmy) v nominálnej hodnote **3,80 EUR** v predpokladanom počte kusov 400 000 (ďalej len „**Stravovacie poukážky**“). Predpokladané množstvo Stravovacích poukážok je nezáväzné.
  2. Odberateľ je oprávnený počas trvania tejto Dohody zmeniť nominálnu hodnotu Stravovacích poukážok, pričom Dodávateľovi nevzniká právo na náhradu nákladov súvisiacich s takouto zmenou, ani právo na úhradu osobitného poplatku. Predpokladaný počet Stravovacích poukážok je pre zmluvné strany nezáväzný a v prípade potreby si môže Odberateľ objednať nižšie alebo vyššie množstvá Stravovacích poukážok ako sú predpokladané, avšak pri neprekročení Celkovej ceny (článok V bod 5.3 tejto Dohody). V prípade objednania nižšieho množstva Stravovacích poukážok ako je ich predpokladaný počet uvedený v bode 3.1 tohto článku Dohody, Dodávateľ nemá právo na dodanie kompletného predpokladaného počtu Stravovacích poukážok.
  3. Stravovacie poukážky musia byť v papierovej forme, obsahovať názov a logo Dodávateľa, zreteľne vyznačenú nominálnu hodnotu a kalendárny rok s vyznačením platnosti. Stravovacie poukážky musia byť dostatočne chránené pred zneužitím a falšovaním ochrannými prvkami zodpovedajúcimi cenine, najmä označením poukážky číselným alebo čiarovým kódom. Stálosť papiera použitého na Stravovacie poukážky musí zodpovedať technickým požiadavkám platných noriem Slovenskej republiky a Európskej únie.
  4. Stravovacie poukážky musia byť platné minimálne do konca kalendárneho roka, v ktorom boli vydané.
  5. Stravovacie poukážky nemajú charakter platobného prostriedku a sú určené výlučne na úhradu hlavného teplého jedla vrátane vhodného nápoja v nominálnej hodnote na nich vyznačenej v stravovacích zariadeniach zmluvných partnerov Dodávateľa.
  6. Súčasťou záväzku Dodávateľa podľa tejto Dohody je aj balenie Stravovacích poukážok (v hárkoch alebo blokoch), a to podľa požiadaviek Odberateľa pri jednotlivých objednávkach.
  7. Súčasťou záväzku Dodávateľa podľa tejto Dohody je aj povinnosť Dodávateľa disponovať uzavretými zmluvami so stravovacími zariadeniami, zariadeniami rýchleho občerstvenia, obchodmi s potravinami, reštauráciami a pod. pre odber stravy na základe Stravovacích poukážok. Na týchto zariadeniach musí byť viditeľné označenie Dodávateľa a označenie, že v stravovacom zariadení je možné použiť Stravovacie poukážky Dodávateľa. V stravovacích zariadeniach bude poskytované jedlo v cene rovnajúcej sa nominálnej hodnote vyznačenej na Stravovacej poukážke. Ak si zamestnanec Odberateľa alebo darca vyberie v stravovacom zariadení z jedálneho lístka jedlo, ktorého cena bude vyššia ako je nominálna hodnota vyznačená na Stravovacích poukážkach, je zamestnanec Odberateľa alebo darca povinný tento rozdiel doplatiť. Ak si zamestnanec Odberateľa alebo darca neodoberie stravu v plnej nominálnej hodnote vyznačenej na Stravovacích poukážkach, nemá nárok na vrátenie hotovosti. Zmluvné stravovacie zariadenia Dodávateľa sa musia nachádzať minimálne v každom meste/obci, kde má Odberateľ pracovisko, pričom ich zoznam musí byť zverejnený na internetovej stránke Dodávateľa.
  8. Súčasťou záväzku Dodávateľa podľa tejto Dohody je aj doprava a doručenie Stravovacích poukážok na jednotlivé pracoviská Odberateľa uvedené v Prílohe č. 3 k tejto Dohode, a to podľa požiadaviek Odberateľa pri jednotlivých objednávkach.
  9. Odberateľ je oprávnený Dodávateľovi vrátiť nepoužité Stravovacie poukážky, a to aj jednotlivo (nie v hárku alebo bloku) najneskôr do 31 dní po skončení platnosti Stravovacích poukážok.

**Článok IV**

**Miesto a termín plnenia**

* 1. Plnenie záväzku Dodávateľa z tejto Dohody v časti dodania Stravovacích poukážok sa bude počas platnosti tejto Dohody realizovať formou objednávok Stravovacích poukážok s uvedením ich požadovaného počtu a miesta plnenia, ktorým sú jednotlivé pracoviská Odberateľa uvedené v Prílohe č. 3 k tejto Dohode, a to podľa konkrétnych požiadaviek uvedených v jednotlivých objednávkach.
  2. Objednávku zašle Odberateľ Dodávateľovi e-mailom na .............................., prípadne s využitím elektronického formulára Dodávateľa, spravidla jedenkrát mesačne. V prípade potreby je Odberateľ oprávnený vytvoriť objednávku aj viac ako jedenkrát za mesiac, pričom Dodávateľ nemá právo na osobitný poplatok, náhradu vzniknutých nákladov alebo navýšenie dohodnutej ceny.
  3. V objednávke Odberateľ uvedie počet objednávaných Stravovacích poukážok s konkrétnym určením miesta plnenia (pracoviska).
  4. Dodávateľ je na účel realizácie objednávok podľa tejto Dohody oprávnený zriadiť na svojej internetovej stránke elektronický formulár na objednanie Stravovacích poukážok s automatickým vygenerovaním spätného potvrdzujúceho e-mailu, v ktorom budú obsiahnuté všetky relevantné údaje o objednávke (nominálna hodnota Stravovacích poukážok, počet Stravovacích poukážok, čas odoslania objednávky, kontaktná osoba Dodávateľa). V prípade, ak má Dodávateľ zriadený na svojej internetovej stránke elektronický formulár na objednanie Stravovacích poukážok, je Odberateľ oprávnený (nie však povinný) zasielať objednávky podľa tejto Dohody i prostredníctvom tohto elektronického formulára.
  5. Dodávateľ dodá Stravovacie poukážky v baleniach zodpovedajúcich objednanému počtu kusov pre jednotlivé pracoviská na miesta plnenia uvedené v objednávke. Odberateľ si vyhradzuje právo v prípade potreby zmeniť počet pracovísk alebo adresy jednotlivých miest plnenia a bezodkladne oznámiť túto zmenu Dodávateľovi.
  6. Na mieste plnenie zabezpečí prevzatie Stravovacích poukážok poverený zamestnanec Odberateľa alebo iná Odberateľom poverená osoba, ktorá prevzatie Stravovacích poukážok potvrdí svojim podpisom na dodacom liste. Zoznam osôb poverených Odberateľom na prevzatie Stravovacích poukážok tvorí Prílohu č. 4 k tejto Dohode.
  7. Termín poskytnutia a dodania Stravovacích poukážok na každé z miest plnenia je najneskôr do 3 pracovných dní odo dňa doručenia objednávky Dodávateľovi. Zmluvné strany sa dohodli, že omeškanie Dodávateľ s dodaním Stravovacích poukážok o viac ako 1 pracovný deň je možné považovať za podstatné porušenie tejto Dohody a Odberateľ má v takom prípade právo od tejto Dohody odstúpiť.

**Článok V**

**Cena a platobné podmienky**

* 1. Zmluvné strany sa dohodli na cene Stravovacích poukážok v súlade so zákonom č. 18/1996 o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov a jej výška je uvedená v Prílohe č. 1 tejto Dohody (ďalej len „**Cena**“).
  2. V Cene sú zahrnuté všetky výdavky a odmena Dodávateľa súvisiace s predmetom tejto Dohody, najmä provízia, poistenie, doprava, storno poplatky za vrátenie alebo výmenu, distribúcia, ako aj náklady súvisiace so zmenou nominálnej hodnoty Stravovacích poukážok, a to vrátane všetkých súvisiacich služieb tak, aby bolo komplexne zabezpečené plnenie tejto Dohody.
  3. Maximálna celková cena plnenia podľa tejto Dohody je uvedená v Prílohe č. 1 k tejto Dohode (ďalej len „**Celková cena**“) a je určená súčinom Cien Stravovacích poukážok (po odrátaní nominálnej hodnoty zľavy) a predpokladaného množstva uvedeného pri položke. V prípade, ak sa zmení nominálna hodnota Stravovacích poukážok v súlade s touto Dohodou, Celková cena uvedená v Prílohe č. 1 ostáva bezo zmeny.
  4. Súčet Cien za všetky čiastkové plnenia podľa tejto Dohody počas účinnosti Dohody nesmie presiahnuť Celkovú cenu. Odberateľ pritom nie je povinný vyčerpať celý finančný objem Celkovej ceny.
  5. Právo na zaplatenie Ceny za dodané Stravovacie poukážky vzniká Dodávateľovi momentom riadneho a včasného splnenia záväzkov upravených v tejto Dohode, t. j. momentom prevzatia Stravovacích poukážok Odberateľom v jednotlivých miestach plnenia.
  6. Dodávateľ nie je oprávnený požadovať od Odberateľa žiadne zálohové platby ani iné platby za plnenie predmetu tejto Dohody vopred.
  7. Odberateľ sa zaväzuje uhradiť Dodávateľovi Cenu dodaných Stravovacích poukážok na základe faktúry vystavenej Dodávateľom a doručenej Odberateľovi na adresu: Riaditeľstvo NTS SR, Ďumbierska 3/L, 83101 Bratislava, alebo na inú adresu oznámenú Odberateľom, a to vždy spolu s dodacími listami podpísanými Odberateľom poverenými osobami na prevzatie Stravovacích poukážok. Dodávateľ je povinný vystaviť faktúru najneskôr do 5. pracovného dňa kalendárneho mesiaca nasledujúceho po dodaní Stravovacích poukážok a bezodkladne ju doručiť Odberateľovi. Faktúra musí obsahovať všetky náležitosti v zmysle zákona č. 222/2004 Z. z. o dani z pridanej hodnoty v znení neskorších predpisov a zákona č. 431/2002 Z. z. o účtovníctve v znení neskorších predpisov. Splatnosť vystavenej faktúry je 30 kalendárnych dní.
  8. Zmluvné strany sa dohodli, že Odberateľ uhradí faktúru vystavenú Dodávateľom bezhotovostne na číslo účtu Dodávateľa uvedené v záhlaví tejto Dohody alebo včas oznámené Odberateľovi.
  9. Ak bude faktúra obsahovať nesprávne alebo neúplné údaje, resp. nebude jej prílohu tvoriť dodací list zo všetkých miest plnenia, ktoré boli označené v objednávke, je Odberateľ oprávnený ju vrátiť Dodávateľovi a Dodávateľ je povinný faktúru podľa nedostatku opraviť, vystaviť novú alebo doplniť o prílohy. V takom prípade začína plynúť nové lehota splatnosti faktúry po jej opätovnom doručení Odberateľovi.

**Článok VI**

**Povinnosti Dodávateľa**

* 1. Dodávateľ je povinný po dobu trvania tejto Dohody bezplatne aktualizovať a sprístupniť Odberateľovi zoznam zmluvných stravovacích zariadení.
  2. Dodávateľ je povinný riadne a včas dodať Stravovacie poukážky v Odberateľom objednanom množstve a nominálnych hodnotách na Odberateľom určené miesta plnenia (pracoviská) a splniť ďalšie povinnosti podľa tejto Dohody vyplývajúce najmä z článku III bodu 3.6 až 3.8 tejto Dohody.
  3. Dodávateľ sa zaväzuje na požiadanie Odberateľa umožniť vrátenie nepoužitých Stravovacích poukážok, a to najneskôr do 31 dní od skončenia platnosti Stravovacích poukážok. Za vrátené Stravovacie poukážky vystaví Dodávateľ Odberateľovi najneskôr do 14 dní od vrátenia Stravovacích poukážok dobropis vo výške nominálnej hodnoty vrátených nepoužitých Stravovacích poukážok alebo zabezpečí ich výmenu za Stravovacie poukážky s novou lehotou splatnosti, pričom výber je na Dodávateľovi. Dodávateľ je povinný bezodplatne vymeniť Odberateľovi nepoužité Stravovacie poukážky pri zmene ich nominálnej hodnoty za Stravovacie poukážky s novou nominálnou hodnotou.
  4. Dodávateľ je povinný počas celého trvania Dohody disponovať všetkými oprávneniami potrebnými pre plnenie predmetu tejto Dohody minimálne v rozsahu deklarovanom Dodávateľom v procese verejného obstarávania. Stratu potrebných oprávnení je Dodávateľ povinný písomne oznámiť najneskôr do 3 pracovných dní. Strata oprávnení potrebných pre plnenie predmetu tejto Dohody sa považuje za podstatné porušenie tejto Dohody.
  5. Dodávateľ je povinný počas trvania tejto Dohody zabezpečiť, že bude zapísaný v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov. Výmaz z registra partner verejného sektora je Dodávateľ povinný do troch pracovných dní písomne oznámiť Odberateľovi. Táto povinnosť sa vzťahuje aj na subdodávateľov Dodávateľa.
  6. Dodávateľ je oprávnený využívať na plnenie predmetu tejto Dohody výlučne subdodávateľov uvedených v Prílohe č. 2 k tejto Dohode. V prípade zmeny subdodávateľa, je Dodávateľ povinný oznámiť takúto zmenu Odberateľovi najneskôr do 5 pracovných dní odo dňa uzatvorenia zmluvy so subdodávateľom a zároveň aktualizovať Prílohu č. 2 k tejto Dohode. Porušenie povinností podľa tohto ustanovenia sa považuje za podstatné porušenie Dohody.

**Článok VII**

**Zodpovednosť za vady a sankcie**

* 1. Dodávateľ sa zaväzuje dodať Stravovacie poukážky a splniť ostatné záväzky vyplývajúce z tejto Dohody v akosti a podľa podmienok dohodnutých v tejto Dohode a uvedených v jednotlivých objednávkach Odberateľa.
  2. V prípade omeškania Dodávateľa s dodaním Stravovacích poukážok v lehote podľa článku IV bod 4.7 tejto Dohody sa zmluvné strany dohodli na povinnosti Dodávateľa zaplatiť Odberateľovi zmluvnú pokutu vo výške 0,05 % z Ceny omeškanej časti plnenia za každý začatý deň omeškania. Právo na zmluvnú pokutu neobmedzuje právo Odberateľa na náhradu škody ani právo na odstúpenie od Dohody v zmysle článku IV bod 4.7 tejto Dohody.
  3. Ak majú dodané Stravovacie poukážky vady, je Odberateľ povinný tieto vady písomne reklamovať u Dodávateľa bez zbytočného odkladu po ich zistení. Pre dodržanie podmienky písomnej reklamácie postačí uplatniť reklamáciu e-mailom.
  4. V prípade reklamácie dodaných Stravovacích poukážok je Dodávateľ povinný odstrániť vady dodaných Stravovacích poukážok dodaním chýbajúcich Stravovacích poukážok alebo dodaním nových Stravovacích poukážok, a to v lehote do 1 pracovného dňa odo dňa uplatnenia reklamácie Odberateľom. Nedodržanie lehoty na vyriešenie reklamácie sa považuje za podstatné porušenie tejto Dohody.
  5. Ak Dodávateľ nezabezpečí zmluvné stravovacie zariadenia tak, ako je dohodnuté v tejto Dohode, predmet plnenia podľa tejto Dohody má vadu, ktorú je Dodávateľ povinný odstrániť do 7 pracovných dní od doručenia výzvy na jej odstránenie Odberateľom. Nedodržanie lehoty na odstránenie tejto vady sa považuje za podstatné porušenie tejto Dohody.
  6. Dodávateľ nemá právo dodať celý predpokladaný objem Stravovacích poukážok, preto mu ani nevzniká právo na náhradu škody v prípade, ak celý predpokladaný objem Stravovacích poukážok nebude vyčerpaný.
  7. V prípade porušenia povinnosti Dodávateľa podľa článku VI bod 6.5 tejto Dohody oznámiť Odberateľovi v stanovenej lehote výmaz z registra partnerov verejného sektora, sa zmluvné strany dohodli na povinnosti Dodávateľa zaplatiť Odberateľovi zmluvnú pokutu vo výške 10.000,- EUR, a to do 3 dní od výzvy Odberateľa. Zmluvná pokuta neobmedzuje právo Odberateľa na náhradu škody.

**Článok VIII**

**Trvanie a skončenie Dohody**

* 1. Táto Dohoda je uzavretá na obdobie 24 mesiacov od nadobudnutia účinnosti tejto Dohody alebo do vyčerpania Celkovej ceny, podľa toho, ktorá z uvedených skutočností nastane skôr.
  2. Túto Dohodu je možné ukončiť pred uplynutím dohodnutej doby:

1. písomnou dohodou zmluvných strán,
2. písomnou výpoveďou Odberateľa,
3. odstúpením v prípadoch uvedených v tejto Dohode alebo stanovených všeobecne záväzným právnym predpisom.
   1. Odberateľ je oprávnený túto Dohodu vypovedať kedykoľvek, a to aj bez uvedenia dôvodu. Výpovedná doba je 2 mesiace a začína plynúť prvým dňom kalendárneho mesiaca nasledujúceho po mesiaci, v ktorom bola písomná výpoveď doručená Dodávateľovi.
   2. Odstúpenie od tejto Dohody je účinné momentom doručenia druhej zmluvnej strane.
   3. Pre prípad odstúpenia od Dohody sa zmluvné strany vzhľadom na rámcový charakter Dohody dohodli na vylúčení aplikácie ustanovenia § 351 ods. 2 Obchodného zákonníka.

**Článok IX**

**Mlčanlivosť**

* 1. Pre účely tejto Dohody sa dôvernými informáciami rozumejú všetky skutočnosti a informácie poskytnuté jednou zmluvnou stranou druhej zmluvnej strane, alebo ktoré sa zmluvnej strane stali inak známe na základe tejto Dohody alebo v súvislosti s touto Dohodou, a to najmä, nie však výlučne informácie:

1. týkajúce sa zmluvnej strany (najmä informácie o jej činnosti, štruktúre, hospodárskych výsledkoch, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jej technickom a programovom vybavení, know-how, informácie týkajúce sa predmetov chránených právom priemyselného alebo iného duševného vlastníctva zmluvnej strany,
2. týkajúce sa zamestnancov a obchodných partnerov zmluvných strán,
3. týkajúce sa zmluvných vzťahov zmluvných strán,
4. ktoré sú výslovne zmluvnou stranou označené ako „dôverné“ alebo iným obdobným označením, alebo
5. pre ktoré je všeobecne záväznými právnymi predpismi stanovený osobitný režim nakladania (najmä obchodné tajomstvo, bankové tajomstvo, telekomunikačné tajomstvo, daňové tajomstvo, osobné údaje a utajované skutočnosti)

(ďalej len "***Dôverné informácie***").

* 1. Zmluvné strany sa zaväzujú zachovávať mlčanlivosť o Dôverných informáciách a použiť ich výhradne na účely plnenia tejto Dohody.
  2. Každá zmluvná strana sa zaväzuje najmä že Dôverné informácie:

1. neoznámi, neposkytne ani inak nesprístupní ani neumožní získať tretej osobe bez predchádzajúceho písomného súhlasu druhej zmluvnej strany,
2. nezverejní ani nepoužije vo svoj prospech alebo v prospech tretej osoby bez predchádzajúceho písomného súhlasu druhej zmluvnej strany,
3. bude chrániť pred zneužitím, poškodením, zničením, znehodnotením, stratou a odcudzením.
   1. Zároveň sa každá zmluvná strana zaväzuje, že nesprístupní druhej zmluvnej strane informácie, ktoré sú vo výhradnom vlastníctve tretej osoby a na ktoré sa vzťahuje povinnosť mlčanlivosti podľa zákona alebo podľa osobitnej dohody s treťou osobou bez predchádzajúceho súhlasu tejto osoby.
   2. Povinnosť mlčanlivosti sa nevzťahuje na Dôverné informácie, ktoré (i) boli v čase poskytnutia zmluvnej strane verejne známe a dostupné, alebo sa stali verejne známymi a dostupnými po ich poskytnutí zmluvnej strane, za predpokladu, že sa tak nestalo porušením povinnosti mlčanlivosti, alebo (ii) boli poskytnuté zmluvnej strane treťou osobou na to oprávnenou, na ktorú sa nevzťahovala povinnosť mlčanlivosti, alebo (iii) ktoré je zmluvná strana povinná sprístupniť na základe zákona alebo právoplatného rozhodnutia súdu alebo iného orgánu verejnej správy. V prípadoch uvedených v tomto bode Dohody je však zmluvná strana povinná bezodkladne informovať dotknutú zmluvnú stranu o požiadavke alebo povinnosti sprístupniť Dôverné informácie a umožniť dotknutej zmluvnej strane pred sprístupnením Dôverných informácií využiť všetky existujúce prostriedky v súlade s právnymi predpismi, ktoré má dotknutá zmluvná strana k dispozícii.
   3. Porušením povinnosti mlčanlivosti nie je sprístupnenie Dôverných informácií v nevyhnutnom rozsahu odborným poradcom zmluvných strán (právnym, daňovým, účtovným a pod.), ktorí majú zákonom uloženú povinnosť mlčanlivosti, alebo tretím osobám, prostredníctvom ktorých zmluvné strany plnia svoje záväzky z tejto Dohody (subdodávateľom) za predpokladu, že ich zmluvné strany zaviažu povinnosťou mlčanlivosti minimálne v rozsahu, aký vyplýva z tejto Dohody.
   4. Každá zmluvná strana zodpovedá druhej zmluvnej strane za škodu spôsobenú porušením povinnosti mlčanlivosti.
   5. Porušenie povinnosti mlčanlivosti sa považuje za podstatné porušenie Dohody.
   6. Povinnosť mlčanlivosti trvá aj po skončení tejto Dohody bez časového obmedzenia.

**Článok X**

**Záverečné ustanovenia**

* 1. Táto Dohoda nadobúda platnosť dňom jej podpisu oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky v súlade so zákonom č. 546/2010 Z. z., ktorým sa dopĺňa zákon č. 40/1964 Zb. Občiansky zákonník v znení neskorších predpisov a ktorým sa menia a dopĺňajú niektoré zákony (ďalej len „**CRZ“)**. Dodávateľ súhlasí s tým, že táto Dohoda bude zverejnená v CRZ.
  2. Dodávateľ nie je oprávnený postúpiť akúkoľvek svoju pohľadávku z tejto Dohody na tretiu osobu bez predchádzajúceho súhlasu Odberateľa. Písomný súhlas Odberateľa s týmto úkonom je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva Slovenskej republiky. Právny úkon, ktorým budú postúpené pohľadávky Dodávateľa v rozpore s týmto ustanovením je podľa § 39 zákona č. 40/1964 Zb. Občiansky zákonník v znení neskorších predpisov neplatný.
  3. V prípade, ak sa po uzatvorení Dohody preukáže, že na relevantnom trhu existuje cena (ďalej ako „**nižšia cena**“) za rovnaké alebo porovnateľné plnenie ako je obsiahnuté v tejto Dohode a Dodávateľ už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto Dohody je viac ako 5% v neprospech ceny podľa tejto Dohody, Dodávateľ sa zaväzuje poskytnúť Odberateľovi pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto Dohody a nižšou cenou.
  4. Jednotlivé ustanovenia každého článku a odseku tejto Dohody sú vymáhateľné nezávisle od seba a neplatnosť ktoréhokoľvek z nich nebude mať žiaden vplyv na platnosť ostatných ustanovení, s výnimkou prípadov, kedy je z dôvodu dôležitosti povahy alebo inej okolnosti týkajúcej sa takéhoto neplatného ustanovenia zrejmé, že dané ustanovenie nemôže byť oddelené od ostatných príslušných ustanovení. V prípade, že niektoré z uvedených ustanovení bude neplatné, pričom jeho neplatnosť bude spôsobená niektorou jeho časťou, bude dané ustanovenie platiť tak, ako keby bola predmetná časť vypustená. Ak však takýto postup nie je možný, zmluvné strany sa zaväzujú uskutočniť všetky kroky potrebné za tým účelom, aby sa dohodli na ustanovení s podobným účinkom, ktorým sa neplatné ustanovenie v súlade s aplikovateľným právnym poriadkom nahradí.
  5. Dohoda je vyhotovená v dvoch rovnopisoch, pričom každá zo zmluvných strán obdrží jedno vyhotovenie.
  6. Zmena alebo doplnenie tejto Dohody je možná len na základe dohody zmluvných strán, vo forme písomných očíslovaných dodatkov.
  7. Neoddeliteľnou súčasťou tejto Dohody sú:
* Príloha č. 1 – Cena predmetu zákazky/zmluvy
* Príloha č. 2 – Zoznam subdodávateľov
* Príloha č. 3 – Zoznam pracovísk Odberateľ
* Príloha č. 4 – Zoznam poverených osôb
  1. Táto Dohoda sa riadi právnym poriadkom Slovenskej republiky. Spory týkajúce sa tejto Dohody sa zmluvné strany zaväzujú riešiť prednostne dohodou. Ak nebude možné dospieť k dohode medzi zmluvnými stranami, budú zmluvné strany vzájomné spory riešiť prostredníctvom príslušných súdov Slovenskej republiky.
  2. Zmluvné strany vyhlasujú, že si túto Dohodu prečítali, jej obsahu porozumeli a súhlasia s ním a že Dohodu uzatvárajú slobodne, vážne a bez nátlaku, na znak čoho pripájajú svoje podpisy.

V ...................... dňa ........................... V Bratislave dňa ............................

Za Odberateľa: Za Dodávateľa:

................................................ .................................................

Ing. Renáta Dundová, MBA

generálna riaditeľka NTS SR

................................................

MUDr. Nataša Chovancová

medicínska riaditeľka NTS SR